Hebri Bi 10 | Baiblo ɔ Ngɛ Intanɛti ɔ Nɔ | New World Translation\nHebri Bi 10:1-39\nLohwehi nɛ a kɛ sãa afɔle ɔ tsu we ní (1-4)\nMlaa ji nini (1)\nKristo sã afɔle si kake nyɔngloo (5-18)\nBlɔ ehe nɛ hɛ ngɛ nɛ a guɔ nɔ kɛ sɛɛ mi (19-25)\nNyɛ ko hi wa he nya nɛ wa buaa a kuae (24, 25)\nYayami nɛ a jeɔ blɔ peeɔ ɔ he kɔkɔ bɔmi (26-31)\nKã kɛ hemi kɛ yemi nɛ a kɛ fĩɔ si (32-39)\n10 Ejakaa akɛnɛ Mlaa a ngɛ ní kpakpahi nɛ maa ba a he nini, se pi ní ɔmɛ nitsɛnitsɛmɛ he je ɔ, e* be nyɛe maa gu jamɛ a afɔle ɔmɛ nɔuu nɛ a yaa nɔ nɛ a hii sãe jeha fɛɛ jeha a nɔ kɛ ha nɛ ni nɛmɛ nɛ a hɛɛ mɛ kɛ suɔ he ɔ nɛ a ye mluku gblegbleegble. 2 Kaa jã a, anɛ jinɛ a ko kpa we afɔle ɔmɛ nɛ a hii sãe akɛnɛ ni nɛmɛ nɛ a ngɛ sɔmɔe ngɛ blɔ nɛ ngɛ klɔuu nɔ ɔ a he tsɔ momo, nɛ a yi mi kojo we mɛ ngɛ yayamihi a he hu ɔ he je lo? 3 Se afɔle nɛ ɔmɛ nɛ a sãa jeha fɛɛ jeha a ji yayamihi a he kaimi nɔ́, 4 ejakaa na kuhi kɛ apletsihi a muɔ be nyɛe ma je yayamihi kɛ je. 5 Enɛ ɔ he ɔ, benɛ e ba je ɔ mi ɔ, e deɔ ke: “‘O sume afɔle kɛ níhi nɛ a kɛ haa, mohu ɔ, o dla nɔmlɔ tso ko kɛ ha mi. 6 O kplɛɛ we sami bɔhi kɛ yayami afɔlehi a nɔ.’ 7 Kɛkɛ nɛ i de ke: ‘Oo Mawu, hyɛ! i ba (a ngma ngɛ ye he ngɛ womi kpo ɔ mi) konɛ ma ba pee o suɔmi nya ní.’” 8 Benɛ e de kekleekle ke: “O sume, nɛ jã kɛ̃ nɛ o kplɛɛ we afɔlehi, kɛ níhi nɛ a kɛ haa, kɛ sami bɔhi, kɛ yayami afɔlehi a nɔ ɔ” se ɔ—afɔlehi nɛ a sã ngɛ Mlaa a nya— 9 kɛkɛ nɛ e de ke: “Hyɛ! i ba konɛ ma ba pee o suɔmi nya ní.” E je kekle nɔ́ ɔ kɛ je bɔ nɛ pee nɛ e to enyɔne ɔ sisi. 10 Kɛ gu “suɔmi nya ní” nɛ ɔ nɔ ɔ, a ha nɛ wa he tsɔ kɛ gu Yesu Kristo nɔmlɔ tso ɔ nɛ e kɛ ha si kake nyɔngloo ɔ nɔ. 11 Jehanɛ se hu ɔ, daa ligbi ɔ, osɔfo fɛɛ osɔfo ya daa e blɔ he, nɛ e tsuɔ e sɔmɔmi klɔuklɔu* ɔ he ní, nɛ e sãa afɔle nɛ ɔ nɔuu nɛ́ e be nyɛe ma je yayami kɛ je kulaa a kpamkpam. 12 Se nyumu nɛ ɔ lɛɛ, e sã yayamihi a he afɔle kake si kake nyɔngloo, nɛ e ya hi si ngɛ Mawu hiɔ nɔ, 13 kɛ je jamɛ a be ɔ mi kɛ ma a, e ngɛ mlɛe kɛ yaa si be nɛ a maa ngɔ e he nyɛli ɔmɛ kɛ pee nɔ́ nɛ e kɛ e nane maa ma nɔ. 14 Ejakaa kɛ gu afɔle sami kake nɔ ɔ, e ha nɛ nihi nɛ a ha nɛ a he ngɛ tsɔe ɔ ye mluku si kake nyɔngloo. 15 Jehanɛ se hu ɔ, mumi klɔuklɔu ɔ hu yeɔ odase kɛ tsɔɔ wɔ, ejakaa lɔ ɔ se ɔ, e de ke: 16 “Yehowa* de ke, ‘Enɛ ɔ ji somi nɛ i kɛ mɛ maa so ngɛ jamɛ a ligbi ɔmɛ a se ɔ nɛ. Ma ngɔ ye mlaa amɛ kɛ wo a tsui mi, nɛ ma ngma mɛ ngɛ a juɛmi mi.’” 17 Kɛkɛ nɛ e de ke: “Nɛ i be a he yayami ɔmɛ kɛ a mlaa nɔ tɔmi ní peepee ɔmɛ kaie hu.” 18 Jehanɛ ɔ, he nɛ a ngɔɔ ní nɛ ɔmɛ kɛ paa ngɛ ɔ, yayami he afɔle sami ko be hu. 19 Lɔ ɔ he ɔ, nyɛmimɛ, be mi nɛ wa ngɛ kã nɛ waa kɛ maa gu blɔ ɔ nɛ a kɛ sɛɛ he klɔuklɔu ɔ mi kɛ gu Yesu muɔ ɔ 20 nɛ bli blɔ kɛ ha wɔ kaa blɔ ehe nɛ hɛ ngɛ kɛ gu tsu mi pomi bo ɔ, nɛ ji e he lo ɔ nɔ, 21 nɛ jehanɛ se hu akɛnɛ wa ngɛ osɔfo ngua ngɛ Mawu we ɔ nɔ he je ɔ, 22 nyɛ ha nɛ waa hɛ wɔ kɛ su e he kɛ tsui nɛ mi tsɔ, kɛ hemi kɛ yemi nɛ pi si, akɛnɛ a fĩa wa tsui ɔ nɔ nɛ a ha nɛ e he tsɔ kɛ je he nile yaya he nɛ a kɛ nyu nɛ mi tsɔ du wa nɔmlɔ tso ɔmɛ a he ɔ he je. 23 Nyɛ ha nɛ waa hɛɛ wa hɛ kɛ nɔ fɔmi ɔ jajemi ngɛ ma hɛ mi ɔ mi wawɛɛ nɛ wa ko mimiɛɛ, ejakaa nɔ nɛ e wo si ɔ ji anɔkualetsɛ. 24 Nyɛ ha nɛ wa susu wa sibi a he* konɛ wa ha nɛ wa sibi a nɔ gbagba nɛ e te kɛ ha suɔmi kɛ ní tsumi kpakpahi, 25 nɛ́ wa ko kua wa he nya nɛ wa hii buae ɔ, kaa bɔ nɛ ni komɛ pɔɔ peemi ɔ, mohu ɔ, waa hi wa sibi he wami woe, nɛ waa hi jã pee wawɛɛ nitsɛ be mi nɛ nyɛ na kaa ligbi ɔ ngɛ sue ɔ. 26 Ejakaa ke wa jeɔ blɔ nɛ wa peeɔ yayami be mi nɛ wa ná anɔkuale ɔ he nile nitsɛnitsɛ ɔ se ɔ, yayamihi a he afɔle sami ko be hu, 27 mohu ɔ, nɔ́ nɛ e sa kaa waa hyɛ blɔ ji kojomi kɛ mi mi la nɛ ngɛ tsoe nɛ ngɛ gbeye ko nɛ maa sã nihi tsuo nɛ a teɔ si kɛ woɔ Mawu ɔ. 28 Nɔ fɛɛ nɔ nɛ e kuaa Mose Mlaa a, e gboɔ ngɛ nihi enyɔ loo nihi etɛ a we odase yemi nya, nɛ nɔ ko mi mi sɛ lɛ ngɛ e he. 29 Lɛɛ anɛ nyɛ susuu we kaa nɔ nɛ e naa Mawu Bi ɔ nɔ, nɛ e bu somi ɔ muɔ ɔ nɛ a kɛ ha nɛ e he tsɔ ɔ kaa nɔ́ gu ko kɛkɛ, nɛ́ e gbe dloomi mumi ɔ he guɛ kɛ wo e* mi mi la a maa sa tue gblami wawɛɛ pe jã lo? 30 Ejakaa wa le nɔ nɛ e de ke: “Ye nɔ́ ji lue yemi; ma to nane mi” ɔ. Nɛ e de hu ke: “Yehowa* maa kojo e we bi ɔmɛ.” 31 E ji gbeye nɔ́ wawɛɛ kaa nɔ ko maa nɔ Mawu hɛ kalɔ ɔ dɛ mi. 32 Se nyɛɛ ya nɔ nɛ nyɛɛ hi blema ligbi ɔmɛ, be nɛ a ha nɛ nyɛ hɛ mi tsɔ se ɔ, nɛ́ nyɛ fĩ si ngɛ nyagba nguahi kɛ amanehluhi a mi ɔ kaie. 33 Be komɛ ɔ, a ngɔɔ nyɛ kɛ baa ma hɛ mi* konɛ nyɛ hɛ mi nɛ pue si, nɛ nyɛɛ na amanehluhi hulɔ, nɛ be komɛ ɔ, nyɛɛ kɛ nihi nɛ mɛ hu a ngɛ jamɛ a ní ɔmɛ nae ɔ náa mi blɔ fa mi nɔ́. 34 Ejakaa nyɛ mi mi sã nyɛ ngɛ nihi nɛ a wo mɛ tsu ɔmɛ a he, nɛ nyɛɛ kɛ bua jɔmi kplɛɛ nyɛ níhi nɛ a ha a nɔ, akɛnɛ nyɛ le kaa nyɛ ngɛ weto ní nɛ hi pe lɔ ɔ nɛ e hiɔ si daa a he je. 35 Enɛ ɔ he ɔ, nyɛ ko sake kã* nɛ nyɛ peeɔ nɛ a maa jɔɔ nyɛ babauu ngɛ he ɔ kɛ fɔ he. 36 Ejakaa nyɛ hia si fimi bɔ nɛ pee nɛ ke nyɛ pee Mawu suɔmi nya ní ta a, nyɛ nine nɛ su si womi ɔ mi bami ɔ nɔ. 37 Ejakaa e “piɛ bɔɔ pɛ” nɛ́ “nɔ nɛ e ma a ma ba su, nɛ e be se kpɛe.” 38 “Se ye dalɔ ɔ maa hi wami mi ngɛ hemi kɛ yemi he je,” nɛ “ke e kpale e se ɔ, ye* bua be e he jɔe.” 39 Jehanɛ ɔ, wɔɔ lɛɛ pi ni nɛmɛ nɛ a kpaleɔ a se kɛ yaa hɛ mi kpatami mi ji wɔ, mohu ɔ, wa ji ni nɛmɛ nɛ a ngɛ hemi kɛ yemi kɛ ha wa wami* yi baami.\n^ E ma nyɛ maa pee kaa “adesahi.”\n^ Aloo “wa hɛ nɛ hi wa sibi a nɔ.”\n^ Nɛ ji dloomi mumi ɔ.\n^ Hela, “kaa bɔ nɛ a jeɔ nihi kpo kɛ tsɔɔ ngɛ fiɛmi he ɔ.”\n^ Hela, “kã nɛ a kɛ tuɔ munyu.”\nHebri Bi 10